Hvis der mod forventning findes asbest i fjordbunden på strækningen, hvor en ny Limfjordsforbindelse via Egholm skal anlægges, kan det forsinke og fordyre projektet. Men det "er svært at forestille sig, at det kan føre til, at linjeføringen ændres". Det fastslog transportminister Benny Engelbrecht (S) tirsdag i et samråd i Folketingets transportudvalg. Det var nordjysk valgte Susanne Zimmer, der havde indkaldt ministeren. Susanne Zimmer, som repræsenterer Frie Grønne, har flere gange krydset klinger med Benny Engelbrecht om sagen - senest i et samråd i juni, hvor ministeren beskyldte nordjyden for at "opfinde sin egen virkelighed". Transportminister forventer ikke asbestforekomster Det nye samråd viste, at de to folkevalgte fortsat vurderer sandsynligheden for, at der er ukendte asbestforekomster i det pågældende fjordområde, helt forskelligt. Susanne Zimmer sagde, at der "med stor, stor sandsynlighed" er asbest i fjordbunden, fordi et gammelt deponi med tagplader et stykke derfra ikke har været sikret ordentligt. Benny Engelbrecht sagde omvendt, at han med afsæt i de allerede foretagne undersøgelser og vurderinger af området, hvor der skal etableres en tunnel mellem det vestlige Aalborg og Egholm, ikke forventer at støde på asbest i fjordbunden, som skal renses op. Det sagde han også på samrådet i juni, og han har siden hos Vejdirektoratet fået bekræftet, at dette fortsat er direktoratets vurdering, oplyste han. Du kan læse hele historien om den tredje forbindelse i artiklen herunder: Den nuværende vurdering skal i forbindelse med detailprojekteringen følges op af yderligere undersøgelser. Susanne Zimmer ønsker disse gennemført, før en anlægslov vedtages i Folketinget. Benny Engelbrecht argumenterede for det modsatte - med den begrundelse, at anlægsloven også skal sikre, at der er penge til at håndtere en eventuel forurening eller andre uforudsete opdagelser, inden man går i gang med anlægsarbejdet. - For finder vi noget, skal det jo ikke ligge der og flyde. Så skal det håndteres efter reglerne, sådan som man altid gør i den slags sager. Vi følger helt normal praksis, sagde Benny Engelbrecht. Zimmer: - Håber ikke, ministeren gambler med borgernes sundhed SF's transportordfører, Anne Valentina Berthelsen, som udover Susanne Zimmer var det eneste folketingsmedlem, der deltog i debatten, opfordrede Benny Engelbrecht til at sikre uvildighed i de kommende undersøgelsen. For der er, sagde hun, hos nogle i lokalområdet en mistillid til myndighederne. Transportministeren svarede, at det ikke er Vejdirektoratet, men et eksternt firma med ekspertise på området, der efter et udbud vælges til at forestå undersøgelsen. Så der bliver, slog han fast, tale om en uafhængig undersøgelse. Da det timelange samråd nærmede sig slutningen, fik Susanne Zimmer - som det er skik og brug - ordet for en afsluttende bemærkning. Hun sagde blandt andet, at hun ikke håbede, at "en motorvej var så vigtig for ministeren, at han ville gamble med borgernes sundhed". Dette fik Benny Englebrecht til - imod normal praksis - at forlange en kommentar: - Susanne Zimmer læser tydeligvis en konklusion op, som er skrevet på forhånd. Det ville være godt for kommunikationen, hvis medlemmerne rent faktisk lyttede efter, hvad jeg sagde, og jeg har jo sagt, at det VIL blive undersøgt, om der er asbest i graveområdet, lød ministerens slutsalut.

Opsummering:
Inden anlæggelsen af en ny Egholm-forbindelse går i gang, skal eksperter undersøge, om der er ukendte asbest-forekomster i fjorden på den strækning, hvor en ny tunnel skal placeres. Nordjysk valgte Susanne Zimmer fra Frie Grønne vil have undersøgelserne lavet, før anlægsloven vedtages.